b'\n_START_ARTICLE_\nZadla\xc5\xa1ka jama\n_START_PARAGRAPH_\nZadla\xc5\xa1ka jama, tudi Dantejeva jama, imenovana po vasi Zadlaz blizu Tolmina, je ena od mnogih jam, po katerih so se odtekale vode so\xc5\xa1kega ledenika._NEWLINE_Jamski splet je dolg 1140 m, globok 41 m, v jami pa so tudi tri dvorane._NEWLINE_Pripoveduje se, da je v za\xc4\x8detku 14. stoletja patriarh Pagano della Torre v Tolminu gostil pesnika Danteja Alighierija. Takrat naj bi obiskal jamo in v divjem okolju na\xc5\xa1el navdih za Pekel v pesnitvi Bo\xc5\xbeanska komedija. Po pesniku je jama dobila tudi svoje drugo ime._NEWLINE_Leta 1922 so jo prvi raziskali in izrisali \xc4\x8dlani planinskega kluba Krpelj ter jo kasneje tudi prilagodili obisku - vklesali stopnice in poglobili rove. Dokon\xc4\x8dno jo je raziskala in izrisala Jamarska sekcija PD Tolmin leta 1977. V jami najdemo dve vrsti jamskih hro\xc5\xa1\xc4\x8dev (Anophtalmus ravasnii sontiacus, Muller 1935 ter Anophtalmus Tolminensis; Muller 1922, Pretnar 1970), v njej pa prezimuje tudi netopir mali podkovnjak (Rhindolophus hipposideros). Zadla\xc5\xa1ka jama sodi med zahtevne turisti\xc4\x8dne jame, zato je za obisk potrebno spremstvo jamarskega vodnika in primerna pohodni\xc5\xa1ka oprema.'